送張寺丞知常州
作者：項安世
朝代：宋

paragraphs: 吾鄉人物鄭與張，堂堂介圭出琳琅。
論文合草北扉制，論經合講金華藝。
兩途未遂如命何，四方爲君充撫摩。
鄭公好義不肯住，張公好仁須少駐。
吾聞天以民爲兒，又聞君以民爲支。
爲天活兒天必享，爲君養支君必賞。
天公享公壽千齡，天子賞公金萬鋌。
能回五十萬人命，詎止封侯當得政。
但令聖主民不饑，何必金華與北扉。